आगामी लोकसभा चुनाव में विकास भाजपा का मुख्य मुददा रहेगा। इसलिए केंद्र सरकार परियोजनाओं को लेकर काफी गंभीर है। सरकार की मंशा है कि चुनाव से पहले सभी परियोजनाओं का काम धरातल पर नजर आए और पार्टी इन्ही परियोजनाओं को लेकर पश्चिम की जनता के बीच जाए। मेरठ के साथ गाजियाबाद, गौतमबुद्धनगर, बुलंदशहर और बागपत को इसमें खासतौर पर शामिल किया है। केंद्र के निर्देश पर प्रदेश सरकार ने भी मेरठ मंडल के इन जिलों के लिए विशेष रूप से निर्देश जारी किए हैं। निर्माणाधीन परियोजनाओं को लेकर प्रत्येक सोमवार को मुख्य सचिव वीडियो कांफ्रेसिंग के माध्यम से समीक्षा कर रिपोर्ट केंद्र सरकार को भेज रहे हैं। परियोजनाओं को लेकर स्पष्ट निर्देश हैं कि भूमि अधिग्रहण से लेकर निर्माण सामग्री की गुणवत्ता और निर्धारित की गई समय सीमा का विशेष ध्यान रखा जाए।